Dodetal styg ná gru-ongeluk op Moloto-padFoto: Netcare 911 Nog twee persone is dood ná die gru-botsing Maandag op die Moloto-pad in Kameeldrift in Pretoria wat 60 ander beseer gelaat het. Maroela Media het vroeër berig paramedici is omstreeks 17:15 na die toneel ontbied waar ŉ bus en ŉ vragmotor gebots het. Vier persone is op die toneel dood en 60 persone beseer, van wie tien kritieke beserings opgedoen het. Die transitomaatskappy SBV het intussen in ŉ verklaring bevestig dat een van hul gepantserde voertuie in dié botsing betrokke was. Die gepantserde voertuig het met ŉ Putco-bus gebots waarna insittendes noodgedwonge uit die wrakke van dié voertuie gesny moes word. Sr.supt. Isaac Mahamba, woordvoerder van die Tshwane-metropolisie, het Dinsdagoggend aan Maroela Media bevestig dat die botsing die lewe van ses mense geëis en 12 ernstig beseer gelaat het. Volgens SBV is een van die oorledenes ŉ SBV-werknemer. Mark Barrett, uitvoerende hoof van SBV, het in ŉ verklaring sy medelye aan almal wat deur die botsing geraak word uitgespreek. “Ek deel SBV se diepste simpatie met die oorledenes se gesinne en wens diegene wat beseer is, ŉ spoedige herstel toe,” lui die verklaring. Volgens Barret is die maatskappy nié in staat om verdere besonderhede bekend te maak oor die presiese oorsaak van die ongeluk nie aangesien SBV nog wag op die uitslag van ŉ volledige ondersoek. [Red] Hierdie berig is aangepas sedert dit oorspronklik gepubliseer is.